ທ່ານຮອງນາຍຍົກລັດຖະມົນຕີເນັ້ນຫຼາຍບັນ ຫາກ່ຽວກັບການຂື້ນທະບຽນແລະອອກບັດອະ ນຸຍາດເຄື່ອນໄຫວຊົ່ວຄາວໃຫ້ຄົນຕ່າງປະເທດ
ປອ ສອນໄຊ ສີພັນດອນ ຮອງນາຍຍົກລັດຖະມົນຕີ ໄດ້ໃຫ້ທິດຊີ້ນຳກ່ຽວກັບ ການຂື້ນທະບຽນ ແລະ ອອກບັດອະນຸຍາດ ເຄື່ອນໄຫວຊົ່ວຄາວ ໃຫ້ຄົນຕ່າງປະເທດ ຂອງກະຊວງແຮງງານ ແລະ ສະຫວັດດີການສັງຄົມ ແລະ ກະ ຊວງປ້ອງກັນຄວາມສະຫງົບ ແມ່ນຕ້ອງເຫັນແກ່ຜົນປະໂຫຍດລວມຂອງຊາດ ເປັນສິ່ງສຳຄັນ, ການຊີ້ນຳຄັ້ງນີ້ ໃນໂອກາດທີ່ທ່ານເຂົ້າຮ່ວມກອງປະຊຸມ ສະຫຼຸບຕີລາຄາ ແລະ ຖອດຖອນບົດຮຽນ ກ່ຽວກັບ ການຂື້ນທະບຽນ ແລະ ອອກບັດ ອະນຸຍາດ ເຄື່ອນໄຫວ ຊົ່ວຄາວ ໃຫ້ຄົນຕ່າງປະເທດ ລະຫວ່າງກະຊວງແຮງງານ ແລະ ສະຫວັດດີການສັງຄົມ ແລະ ກະຊວງປ້ອງກັນຄວາມສະຫງົບ ທີ່ຈັດຂື້ນຢູ່ສູນຝຶກອົບຮົມ ແລະ ການຮ່ວມມືສາກົນ ນະຄອນຫຼວງວຽງຈັນ ໃນລະຫວ່າງ ວັນທີ 13 – 14 ມີນາ 2017 ນີ້ ໂດຍການເປັນປະທານ ຮ່ວມຂອງ ປອ ຄຳແພງ ໄຊສົມແພງ ລັດຖະມົນຕີ ກະຊວງ ແຮງງານ ແລະ ສະຫວັດດີການ ສັງຄົມ ແລະ ພົຕ ກົງທອງ ພົງວິຈິດ ຮອງລັດຖະມົນຕີກະຊວງ ປ້ອງກັນຄວາມສະຫງົບ ພ້ອມດ້ວຍພະນັກງານ ທີ່ກ່ຽວຂ້ອງທັງສອງກະຊວງເຂົ້າຮ່ວມ.
ກອງປະຊຸມຄັ້ງນີ້ ໄດ້ຕີລາຄາຄືນ ແລະ ສະຫຼຸບຖອດຖອນບົດຮຽນ ເພື່ອຍົກໃຫ້ເຫັນຜົນສຳເລັດ, ຂໍ້ຄົງຄ້າງ, ຂໍ້ສະດວກ ແລະ ຂໍ້ຫຍຸ້ງຍາກກ່ຽວກັບ ການຂື້ນທະບຽນ ແລະ ອອກບັດອະນຸຍາດ ເຄື່ອນໄຫວຊົ່ວຄາວໃຫ້ຄົນຕ່າງປະເທດ ໂດຍສະເພາະ ການຈັດຕັ້ງປະຕິບັດຄຳສັ່ງ ຂອງນາຍຍົກລັດຖະມົນຕີ ກ່ຽວກັບການແກ້ໄຂ ບັນຫາຄົນຕ່າງປະເທດ ເຂົ້າມາເຄື່ອນໄຫວບໍ່ຖືກຕ້ອງຢູ່ ສປປ ລາວ ໂດຍແມ່ນກະຊວງແຮງງານ ແລະ ສະຫວັດດີການສັງຄົມ ແລະ ກະຊວງປ້ອງກັນຄວາມສະຫງົບ ໄດ້ຮັບມອບໝາຍຮ່ວມກັນແກ້ໄຂ ເລີ່ມແຕ່ທ້າຍປີ 2015 ເປັນຕົ້ນມາ.ເຊິ່ງສາມາດອອກບັດອະນຸຍາດ ເຄື່ອນໄຫວຊົ່ວຄາວໃຫ້ຄົນຕ່າງປະເທດ ໄດ້ 24.372 ຄົນ, ຍິງ 7.056 ຄົນ, ສຳລັບການປະຕິບັດຕົວຈິງ ແມ່ນຍັງໄດ້ມີການແຍກສັນຊາດ, ຮູບແບບການເຄື່ອນໄຫວຢ່າງລະອຽດ ເພື່ອສະດວກໃນການຄຸ້ມຄອງກວດກາ.
ໃນໂອກາດນີ້ ປອ ສອນໄຊ ສີພັນດອນ ຮອງນາຍຍົກລັດຖະມົນຕີ ຍັງໄດ້ໃຫ້ທິດຊີ້ນຳ ແລະ ເນັ້ນໜັກໃຫ້ຄະນະນຳກະຊວງ, ກົມກອງ ແລະ ພະນັກງານວິຊາການ ຫຼື ເຈົ້າໜ້າທີ່ທີ່ກ່ຽວຂ້ອງ ກັບວຽກງານການຂື້ນທະບຽນ ແລະ ອອກບັດອະນຸຍາດເຄື່ອນໄຫວ ຊົ່ວຄາວໃຫ້ຄົນຕ່າງປະເທດ ຂອງກະຊວງແຮງງານ ແລະ ສະຫວັດດີການສັງຄົມ ແລະ ກະຊວງປ້ອງກັນຄວາມສະຫງົບ ຕ້ອງເຫັນແກ່ຜົນປະໂຫຍດລວມຂອງຊາດ ເປັນສິ່ງສຳຄັນ, ຕ້ອງໄດ້ເກັບກຳຂື້ນບັນຊີ ແລະ ຄຸ້ມຄອງກວດກາຄົນຕ່າງປະເທດ ທີ່ເຂົ້າມາເຄື່ອນໄຫວໃນຮູບການຕ່າງໆ ຢູ່ບັນດາໂຄງການກໍ່ສ້າງ, ຫົວໜ່ວຍທຸລະກິດ ແລະ ອົງການຈັດຕັ້ງສາກົນປະຈຳລາວ ໃຫ້ມີການປະກອບສ່ວນພັນທະອາກອນຖືກຕ້ອງຕາມລະບຽບກົດໝາຍ, ພ້ອມທັງບໍ່ໃຫ້ເປັນຊ່ອງວ່າງ, ເງື່ອນໄຂແກ່ຄົນບໍ່ດີ ຫຼື ນັກສືບຂ່າວຂອງຕ່າງປະເທດແຊກຊືມເຂົ້າປະເທດ, ເຄື່ອນໄຫວກະທຳຜິດຕໍ່ລະບຽບກົດໝາຍຂອງ ສປປ ລາວ ທີ່ຈະສ້າງຄວາມບໍ່ສະຫງົບ ຄວາມບໍ່ເປັນລະບຽບຮຽບຮ້ອຍໃນສັງຄົມ ໂດຍສະເພາະແມ່ນຄວາມໜັ້ນຄົງ ຂອງລະບອບປະຊາທິປະໄຕ ປະຊາຊົນຂອງລາວ.